KIRJALLINEN KYSYMYS P-0480/03 esittäjä(t): Bart Staes (Verts/ALE) komissiolle. Vanhentuneet torjunta-aineet.



Virallinen lehti nro 268 E , 07/11/2003 s. 0105 - 0106



KIRJALLINEN KYSYMYS P-0480/03 esittäjä(t): Bart Staes (Verts/ALE) komissiolle (17. helmikuuta 2003) Aihe: Vanhentuneet torjunta-aineet Vastauksessaan kysymykseen E-1951/02(1) ympäristöasioista vastuussa oleva komission jäsen ilmoittaa seuraavaa: Vaikka Keski- ja Itä-Euroopassa saattaa olla suuria määriä vanhentuneita torjunta-aineita, yhteisöltä on pyydetty hyvin vähän taloudellista apua niiden tuhoamiseen. Mikään ehdokasvaltio ei ole tähän mennessä tuonut vanhentuneiden torjunta-aineiden tuhoamista esille liittymisneuvottelujen aikana. Aloitteen tekeminen tässä asiassa kuuluu nimenomaan ehdokasvaltioille. Joulukuun 4. päivänä 2002 28 parlamentin jäsentä allekirjoitti näitä unohdettuja torjunta-aineita koskevan kirjeen. Se lähettiin kaikkien ehdokasvaltioiden ympäristöpolitiikasta vastuussa oleville viranomaisille. Kirjeessä viitattiin kysymykseen E-1951/02 annettuun vastaukseen. Viranomaisia pyydettiin ottamaan yhteyttä komissioon, jotta voitaisiin keskustella mahdollisuudesta saada tukea vanhentuneiden torjunta-aineiden tuhoamiseksi. Voiko komissio ilmoittaa, mitkä ehdokasvaltiot ovat ottaneet asiasta yhteyttä, ja katsooko komissio, että sen olisi tämän ongelman vuoksi itse otettava yhteyttä ehdokasvaltioihin? Voiko komissio ilmoittaa, onko ehdokasvaltioilla tarpeeksi asianmukaisia jätteenpolttolaitoksia näiden torjunta-aineiden tuhoamiseksi, ja voiko komissio vahvistaa, että ehdokasvaltioiden vanhentuneita torjunta-aineita ei tuhota tämänhetkisten jäsenvaltioiden laitoksissa? Tunnustaako komissio vanhentuneita torjunta-aineita koskevan ongelman? Mihin toimiin komissio aikoo ryhtyä vakuuttaakseen ehdokasvaltioille, että tämän asian vuoksi on välttämätöntä ryhtyä toimiin? (1) EUVL C 28 E, 6.2.2003, s. 159. Margot Wallströmin komission puolesta antama vastaus (16. huhtikuuta 2003) Tähän mennessä yksikään ehdokasvaltio ei ole ottanut yhteyttä komissioon erityisesti vanhentuneiden torjunta-aineiden tuhoamiseksi annettavan tuen osalta. Komissio on kuitenkin tilannut tutkimuksen voidakseen paremmin selvittää ongelmat, jotka liittyvät vanhentuneisiin torjunta-aineisiin ehdokasvaltioissa, sekä tavat, joilla nämä maat aikovat ne ratkaista.(1) Syyskuussa 2002 julkaistu tutkimus antaa yleiskuvan kunkin ehdokasvaltion varastoiduista vanhentuneista torjunta-aineista, mukaan luettuna hitaasti hajoavat orgaaniset yhdisteet, ja niiden käsittelystä. Komissio ei ole selvittänyt yksityiskohtaisia tietoja ehdokasvaltioiden jätteenpolttolaitoskapasiteetista. Ehdokasvaltioita vaaditaan kuitenkin soveltamaan yhteisön vaarallisia jätteitä koskevaa lainsäädäntöä, joka takaa, että varastot tuhotaan asianmukaisella tavalla. Vaarallisista jätteistä 12. joulukuuta 1991 annetun neuvoston direktiivin 91/689/ETY(2) mukaan torjunta-aineiden katsotaan olevan vaarallisia jätteitä, joiden tuhoaminen edellyttää erityistä huolellisuutta (polttaminen erityisissä jätteenpolttolaitoksissa). Jos jollakin ehdokasvaltiolla ei ole asianmukaista, yhteisön ympäristöalan säännöstön mukaista jätteenpolttolaitosta, laitos on uudistettava tai jäte kuljetettava asianmukaisiin jätteenpolttolaitoksiin muualla Euroopan unionissa. Kuten vastauksessa parlamentin jäsenen kirjalliseen kysymykseen E-1951/02 tuotiin esille, komissio on tietoinen vanhentuneiden torjunta-aineiden aiheuttamista ongelmista ja yhteisöltä voi saada taloudellista apua, jos ehdokasvaltiot sitä pyytävät. Hiljattain antamassaan tiedonannossa Kohti torjunta-aineiden kestävän käytön teemakohtaista strategiaa(3), joka liittyy kuudennen ympäristöä koskevan yhteisön toimintaohjelman(4) 7 artiklan d alakohtaan, komissio ehdottaa, että läheisessä yhteistyössä ehdokasvaltioiden kanssa kehitetään erityisiä tukiohjelmia, joiden tarkoitus on vanhentuneiden kasvinsuojeluaineiden varastojen käsittely ja turvallinen tuhoaminen. Komissio on kuitenkin sitä mieltä, että ehdokasvaltioiden tulisi itse ottaa vastuu ja tehdä aloite, sen velvoitteen mukaisesti, joka niillä on yhteisön säännöstön saattamisesta osaksi kansallista lainsäädäntöä ja sen täytäntöönpanosta. Koska tietty prosenttiosuus vanhentuneista torjunta-aineista kuuluu hitaasti hajoavia orgaanisia yhdisteitä koskevan Tukholman yleissopimuksen soveltamisalaan, niiden tuhoamiseksi tehtäviin toimenpiteisiin on mahdollista saada rahoitusta yleissopimuksen puitteissa. Tähän mennessä on hyväksytty ehdotuksia seitsemältä ehdokasvaltiolta hitaasti hajoaviin orgaanisiin yhdisteisiin liittyvää saastumista koskevan kartoitustyön osalta. (1) Euroopan komissio, ympäristöasioiden pääosasto: Obsolete Pesticides Status in Candidate Countries. Loppuraportti. Syyskuu 2002. (2) EYVL L 377, 31.12.1991. (3) KOM(2002) 349 lopullinen. (4) Euroopan parlamentin ja neuvoston päätös N:o 1600/2002/EY, tehty 22. heinäkuuta 2002, kuudennesta ympäristöä koskevasta yhteisön toimintaohjelmasta (EYVL L 242, 10.9.2002).